Fulltrúar Háskóla Íslands og Rannsóknarstöðvar Hjartaverndar undirrituðu á dögunum endurnýjað samkomulag um samstarf sem tekur til vísindarannsókna og kennslu . Hjartavernd er sjálfseignarstofnun sem á sér yfir hálfrar aldar sögu . Á vegum Hjartaverndar hefur verið rekin öflug Rannsóknarstöð frá árinu 1967 þegar hinni afar víðtæku Hóprannsókn Hjartaverndar var ýtt úr vör en hún nær til yfir 30 þúsund Íslendinga . Markmið hennar er að finna helstu áhættuþætti hjarta - og æðasjúkdóma á Íslandi og hafa margar aðrar rannsóknir hér á landi , þar á meðal innan Háskóla Íslands , tengst henni . Rannsóknastöðin sem hefur um árabil verið einn af ötulustu samstarfsaðilum Háskólans . Þannig eru Vilmundur Guðnason , forstöðulæknir Rannsóknarstöðvarinnar , og Karl Andersen , stjórnarformaður hennar , jafnframt prófessorar við Læknadeild Háskóla Íslands . Samningurinn tekur til samstarfs Háskólans og Rannsóknarstöðvarinnar á breiðum grunni og nær m.a. til kennslu , rannsókna og þjálfunar í vísindagreinum sem geta tengst heilbrigðisvísindum . Markmið samningsins er að efla frekar gott samstarf aðilanna á þessum sviðum og jafnframt tryggja aðgengi akademískra vísindamanna um ókomna tíð að gögnum úr vísindarannsóknum stofnunarinnar , sem nýtast vísindamönnum einkum á sviðum hefðbundinnar faraldsfræði , erfðafaraldsfræði , erfðafræði , öldrunarfræða og félagsvísinda en einnig á sviði verkfræði og tölfræði . Þá er meðal annars gert ráð fyrir að einstakar deildir og kennarar Háskólans geti leitað til starfsmanna Rannsóknastöðvar Hjartaverndar um að leiðbeina nemendum í verklegu námi og samvinna sé um að skapa eftir föngum aðstöðu fyrir rannsóknatengt nám . Þeir Vilmundur Guðnason og Karl Andersen undirrituðu samninginn nýja ásamt þeim Jóni Atla Benediktssyni , rektor Háskóla Íslands , og Ingu Þórsdóttur , forseta Heilbrigðisvísindasviðs skólans . Mynd : Frá vinstri : Karl Andersen , Vilmundur Guðnason , Jón Atli Benediktsson , Inga Þórsdóttir og Þórður Kristinsson . MYND / Kristinn Ingvarsson